পটুয়াখালী, ১৮ জুন: পটুয়াখালীর সমুদ্র উপকূলের মহিপুরে ঝড়ের কবলে পরা আরো ৬৫জন ভারতীয় জেলে নিয়ে চারটি ট্রলার উদ্ধার করেছে পুলিশ।        বর্তমানে তারা মহিপুর পুলিশ ফাঁড়িতে রয়েছেন।        এছাড়া শুক্রবার সন্ধ্যায় একটি ভারতীয় ট্রলার নিয়ে ১৫জন জেলে কলাপাড়ার আন্ধারমানিক নদীতে আশ্রয় নিলে কলাপাড়া থানা পুলিশ তাদের উদ্ধার করে।        এ নিয়ে গত দুদিনে ৮০ জন ভারতীয় জেলেসহ পাঁচটি ট্রলার উদ্ধার করলো পুলিশ।        পটুয়াখালী পুলিশ সুপার আজাদ মিয়া জানিয়েছেন, বঙ্গোপসাগরে ঝড়ের কবলে পড়ে ভারতীয় পাঁচটি ট্রলারসহ ৮০জন জেলে বাংলাদেশের সমুদ্র সীমায় ঢুকে পড়ে। তারা পটুয়াখালীর  সাগর উপকূলে আশ্রয় নিলে পুলিশ তাদের উদ্ধার করা হয়। এ ব্যাপারে ভারতীয় হাইকমিশনের সঙ্গে যোগাযোগ করা হয়েছে বলে পুলিশ সুপার জানিয়েছেন।        আইনী প্রক্রিয়ার মাধ্যমে এসব জেলেদের তাদের দেশে পাঠানোর ব্যবস্থা করা হবে বলেও জানান তিনি।            বার্তা২৪ ডটনেট/আর/এটি